b'\n_START_ARTICLE_\nLiliane Bettencourt\n_START_PARAGRAPH_\nLiliane Bettencourt (21. lokakuuta 1922 \xe2\x80\x93 21. syyskuuta 2017) oli kosmetiikkayhti\xc3\xb6 L\xe2\x80\x99Or\xc3\xa9alin ranskalainen suuromistaja ja maailman varakkaimpiin ihmisiin kuuluva miljard\xc3\xb6\xc3\xb6ri. _NEWLINE_Talouslehti Forbes arvioi vuonna 2013 Neuilly-sur-Seiness\xc3\xa4 asuvan Bettencourtin omaisuuden arvoksi yli 37 miljardia Yhdysvaltain dollaria, mill\xc3\xa4 h\xc3\xa4n oli maailman 8. rikkain ja Ranskan rikkain henkil\xc3\xb6. Omaisuutensa, maailman johtavan kosmetiikkaj\xc3\xa4tin L\xe2\x80\x99Orealin, Bettencourt peri is\xc3\xa4lt\xc3\xa4\xc3\xa4n Eug\xc3\xa8ne Schuellerilta t\xc3\xa4m\xc3\xa4n kuoltua vuonna 1957. Liliane Bettencourt oli yksi harvoista miljard\xc3\xb6\xc3\xb6reist\xc3\xa4, jotka kuuluvat niin sanottuun old money -luokkaan._NEWLINE_Bettencourt oli naimisissa ranskalaisen poliitikon Andr\xc3\xa9 Bettencourtin kanssa t\xc3\xa4m\xc3\xa4n kuolemaan vuonna 2007 asti. Heill\xc3\xa4 oli tyt\xc3\xa4r Fran\xc3\xa7oise Bettencourt Meyers, joka kuuluu L\xe2\x80\x99Orealin hallitukseen. Vuonna 2007 tyt\xc3\xa4r syytti valokuvaaja Fran\xc3\xa7ois-Marie Banieri\xc3\xa4 \xc3\xa4itins\xc3\xa4 hyv\xc3\xa4ksik\xc3\xa4yt\xc3\xb6st\xc3\xa4, kun k\xc3\xa4vi ilmi, ett\xc3\xa4 valokuvaaja oli saanut Bettencourtilta lahjoja noin miljardin punnan edest\xc3\xa4. Bettencourt m\xc3\xa4\xc3\xa4r\xc3\xa4ttiin perheens\xc3\xa4 holhoukseen. H\xc3\xa4n sairasti dementiaa._NEWLINE_Kes\xc3\xa4ll\xc3\xa4 2010 Bettencourt oli vaalirahoituskohun keskipisteess\xc3\xa4, kun h\xc3\xa4nen entinen kirjanpit\xc3\xa4j\xc3\xa4ns\xc3\xa4 v\xc3\xa4itti Bettencourtin rahoittaneen vuonna 2007 laittomasti Nicolas Sarkozyn vaalikampanjaa 150\xc2\xa0000 eurolla. Rahat olisi ottanut vastaan tuleva ty\xc3\xb6ministeri Eric Woerth, jonka vaimo Florence oli Bettencourtin talousneuvonantaja.'